Louis Ricardou

Louis Ricardou (født 19. juni 1910 i Lespignan i Hérault, død 5. august 1944 i Normandie) var en fransk soldat. Under andre verdenskrig utmerket han seg i slaget om Narvik og ble tildelt det norske Krigskorset med sverd.

 Militær karriere 
Ricardou meldte seg i 1928 til tjeneste i 363. artilleriregiment. Han tjenestegjorde han ved forskjellige artilleriavdelinger til 1938, da han forlot hæren. I 1939 meldte han seg igjen til tjeneste, gikk inn i Fremmedlegionen og ble stasjonert i Oran.«Louis Ricardou», Musée de l'Ordre de la Libération. Lest 29. november 2015.

Etter at Tyskland angrep Norge 9. april 1940 ble Ricardou sendt nordover som en del av Fremmedlegionens 13. halvbrigade i det fransk ekspedisjonskorps. I slaget om Narvik utmerket legionær Ricardou seg og ble innstilt til det norske Krigskorset med sverd. Innstillingen beskriver hans innsats: «ledsaget sin pelotonchef under håndgranatangrep på et fiendtlig motstandsrede og fremkalte derved at den siste motstand på cote 220 falt sammen, hvilke hadde vært lenge forsvart med forbitrelse.»Gjems-Onstad (red.): Krigskorset og St. Olavsmedaljen med ekegren, 1995, s. 47. I statsråd 20. mars 1942 ble Ricardou tildelt Krigskorset med sverd.

Etter at de allierte styrkene ble evakuert fra Norge sluttet Ricardou seg sist i juni 1940 til De frie franske styrker under general Charles de Gaulles ledelse. I Storbritannia bidro han til å etablere Fremmedlegionens 3. kompani og i september 1940 ble han sendt til Vest-Afrika der han deltok i slaget om Dakar. Deretter var han i Gabon og tjenestegjorde i 1941 i Eritrea og Syria, der han ble alvorlig skadet.

Etter å ha blitt frisk igjen gikk han i mai 1942 inn i det frie franske flyvåpenet og tjenestegjorde ved staben i Beirut. I januar 1943 vendte han tilbake til Storbritannia og ble i november skytter i en gruppe av bombefly. Fra april til juli 1944 deltok han i 32 kampoppdrag. Natten til 5. august 1944 ble han skutt ned over Calvados og omkom.

 Utmerkelser 
I tillegg til det norske Krigskorset med sverd, ble Ricardou utnevnt til medlem av Frigjøringsordenen, mottok Médaille militaire og Croix de guerre 1939–1945 med seks utmerkelser, samt andre franske medaljer.

 Referanser 

 Kilder 
 Biografi fra nettstedet for Frigjøringsordenens museum
 Gjems-Onstad, Erik (red.): Krigskorset og St. Olavsmedaljen med ekegren, Grøndahl og Dreyers Forlag, 1995

Kategori:Fremmedlegionærer
Kategori:Franskmenn fra andre verdenskrig
Kategori:Krigskorset
Kategori:Frigjøringsordenen
Kategori:Croix de Guerre (Frankrike)
Kategori:Personer fra departementet Hérault
Kategori:Fødsler i 1910
Kategori:Dødsfall i 1944